Erwirdige in Goth vader, genedige leue her, neuenst vnser willigen denste irbedung vnd wes wie j. e. vaderlicheit tho willenn vnnd geualle leues vnnd gudes vormogen stedes thouorn. Willen dersuluesten andechtiger mening nicht bergen, dat wie j. va:t breef enfangen vnd woll vorstaen hebben. Dar ynne zo vns denne j. v. ethlicker dinge haluen deyth bolangen, weren wie dar to nicht vngenegeth j. e. v. bogerten genoch to donde, auers angesehen, wo j. e. v. woll twiuelfrig bie gekamen, wie hir durch der durchluchtigesten key. maiestet acht vnd aueracht breuen vast ernstlicken irsocht vnd densulftigen vth borlickem gehorszam genoch to donde mit reden nicht vorbie konnen, wo wie ock na key:r ma:t strackes bouele dessuluigen gebadenn bohorich to synde van vnns geschreuen hebben, welckt itzunder vorbie to gaende vns billich nicht vordristen doren. Szo wie sust gefochlick vnuormercket j. e. v. to willen vnd geualle irschinen konden., wolden wie vns vnsers vormogens guthwillich stedes in dem deyle bowisen vnd irtogen tegen j. e. v., de wie Gade allweldich lange geszundt in geluckszaligen regemente andechtigen emphelen tho fristende. Datum to Reuell mandages na winachten anno etc. xxj.